[pic] | COMISIA COMUNITĂŢILOR EUROPENE |

Bruxelles, 20.12.2007

COM(2007) 832 final

RAPORTUL COMISIEI CĂTRE PARLAMENTUL EUROPEAN ȘI CONSILIU

privind experienţa acumulată în aplicarea Regulamentului (CE) nr. 91/2003 al Parlamentului European şi al Consiliului din 16 decembrie 2002 privind statisticile din transportul feroviar

CUPRINS

Sinteză 3

1 INTRODUCERE 3

1.1 ISTORIC ŞI OBIECTIVE 3

1.2 CONTEXTUL POLITIC 4

1.3 NORME DE PUNERE ÎN APLICARE 5

1.4 STATELE MEMBRE ŞI ALTE ŢĂRI VIZATE DE PREZENTUL RAPORT 6

2 PUNEREA ÎN APLICARE A REGULAMENTULUI 7

2.1 PROBLEME ÎNTÂLNITE 7

2.1.1 Respectarea obligaţiilor legale 7

2.1.2 Sarcina ţărilor declarante în ceea ce priveşte punerea în aplicare şi furnizarea periodică a datelor 9

2.1.3 Procesul de colectare, compilare şi validare a datelor 9

2.1.4 Aspecte metodologice 10

2.2 REZULTATE 10

2.2.1 Validarea şi transmiterea datelor 10

2.2.2 Consiliere metodologică 11

2.2.3 Difuzarea datelor 11

3 CONCLUZII 14

3.1 EVOLUŢII PE TERMEN SCURT 16

3.2 EVOLUŢII PE TERMEN LUNG 16

SINTEZă

REGULAMENTUL (CE) NR. 91/2003 AL PARLAMENTULUI EUROPEAN şI AL CONSILIULUI DIN 16 DECEMBRIE 2002 PRIVIND PRIVIND STATISTICILE DIN TRANSPORTUL FEROVIAR [1], stipulează la articolul 9 faptul că, după ce au fost colectate date timp de trei ani, Comisia înaintează un raport Parlamentului European şi Consiliului privind experienţa dobândită în aplicarea acestui regulament. Prezentul raport vizează respectarea acestei cerinţe după încheierea primilor trei ani de colectare a datelor (2003-2005).

După o prezentare generală a istoricului, obiectivelor şi contextului politic ale actului juridic, sunt discutate unele probleme legate de punerea în aplicare. Raportul prezintă, de asemenea, informații privind principalele rezultate obținute. Ultima secțiune prezintă concluzii şi căi posibile de dezvoltare pe viitor.

Punerea în aplicare a acestui regulament a oferit accesul la informaţii detaliate privind transportul feroviar european de călători şi de marfă, precum şi la date privind accidentele feroviare şi a marcat o îmbunătăţire a calităţii şi promptitudinii datelor. Statele membre au depus eforturi în vederea îndeplinirii cerințelor regulamentului, iar aceste eforturi trebuie continuate pentru a ameliora respectarea termenelor şi exhaustivitatea furnizării de date.

1 INTRODUCERE

1.1 ISTORIC ŞI OBIECTIVE

Regulamentul 91/2003 a fost conceput să ofere Comisiei, celorlalte instituții ale UE, guvernelor naționale şi marelui public date statistice comparabile, fiabile, armonizate, uniforme şi cuprinzătoare privind amploarea şi dezvoltarea transportului feroviar de călători şi de marfă în Uniunea Europeană.

Acest lucru este realizat prin extinderea anumitor aspecte esenţiale ale colectării anterioare de date în temeiul Directivei Consiliului privind statisticile din transportul feroviar de marfă (80/1177/CEE) pentru a include informaţii privind transportul de călători, fluxurile de trafic şi accidentele din reţeaua feroviară, informaţii privind tipurile de mărfuri periculoase, informaţii privind tipurile de unităţi de transport şi informaţii privind transportul naţional şi internaţional de marfă şi de călători la nivel regional (NUTS2).

Prin urmare, principalele caracteristici ale Regulamentului 91/2003 pot fi sintetizate după cum urmează:

- Datele furnizate ar trebui să vizeze toate căile ferate din Comunitate.

- Furnizarea de date se aplică atât pentru transportul feroviar de marfă, cât şi pentru cel de călători. Datele colectate includ statistici anuale şi trimestriale privind transportul de marfă şi de călători.

- Obligaţia furnizării de date privind originea - destinaţia atât în cazul transportului de marfă, cât şi de călători este repartizată geografic la nivel NUTS2.

- Informaţiile colectate includ statistici privind fluxurile de trafic în reţeaua feroviară pentru trenurile de marfă şi de călători.

- Datele furnizate vizează statisticile privind accidentele feroviare.

1.2 CONTEXTUL POLITIC

Dezvoltarea politicii comune în domeniul transporturilor necesită cele mai bune cunoştinţe în materie de acoperire şi evoluţie a transportului feroviar de călători şi de marfă. Cartea albă „Politica europeană în domeniul transporturilor pentru 2010: momentul deciziei”[2] a definit obiectivul politicii comunitare în domeniul transportului ca fiind cel de a facilita asigurarea unor sisteme de transport eficace şi eficiente pentru cetățenii europeni. Acest obiectiv a fost menţinut în Evaluarea intermediară a Cărţii albe[3], însă a fost orientat mai mult către asigurarea unei mobilităţi durabile în Europa. Noua strategie de dezvoltare durabilă a UE[4] stabileşte că transportul durabil este un obiectiv cheie. Astfel, statisticile comunitare din domeniul transportului feroviar sunt utilizate pentru încadrarea, monitorizarea şi evaluarea politicilor de transport ale UE şi a altor politici UE, precum noua strategie de dezvoltare durabilă a UE şi funcționarea pieței interne.

Importanţa acestor date pentru procesul de luare a deciziilor la nivelul UE este din ce în ce mai mare, de exemplu, ca urmare a competenţelor atribuite Comisiei în urma celui de-al doilea şi de-al treilea pachet de propuneri în domeniul feroviar.

Cel de-al doilea pachet pentru transportul feroviar constă din trei directive (privind siguranţa, privind interoperabilitatea şi directiva de deschidere a pieţei) şi un regulament privind Agenţia Feroviară Europeană.

Cel de-al treilea pachet de măsuri juridice include două directive (o directivă privind deschiderea pieţei pentru transportul feroviar internaţional de călători şi o directivă privind licenţele mecanicilor de locomotivă) şi un regulament (privind drepturile şi obligaţiile călătorilor pe calea ferată). Aceste informaţii sunt, de asemenea, utilizate la măsurarea fluxurilor de călători şi de marfă şi la calcularea defalcării modale a transporturilor în Uniunea Europeană.

Alte exemple de utilizare a acestor date pentru necesităţi de politică comunitară sunt următoarele:

- Agenţia Feroviară Europeană (ERA) este, de asemenea, interesată în exploatarea acestor date pentru propriile nevoi, de exemplu pentru crearea unor indicatori comuni de siguranţă.

- Există, de asemenea, posibilitatea de utilizare a acestor date în scopuri de politică de mediu pentru comparaţii cu alte moduri de transport. Nevoia de date este în creştere odată cu voinţa politică de consolidare a transportului feroviar din raţiuni de protecţie a mediului. Aceste statistici sunt relevante pentru mecanismul de raportare în domeniul transportului şi mediului înconjurător - TERM, care este destinat să informeze factorii de decizie ai transportului comunitar şi este conceput de Agenţia Europeană de Mediu în cooperare cu experţi din statele membre şi de la Comisia Europeană.

1.3 NORME DE PUNERE ÎN APLICARE

Regulamentul 91/2003 conferă Comisiei competențe de punere în aplicare, care trebuie să fie exercitate prin procedura de comitologie, după cum se stabileşte la articolele 10 şi 11. Eurostat a utilizat această procedură cu scopul de a adopta un set de norme care reglementează diferite aspecte ale punerii în aplicare a regulamentului. Aceste norme sunt adoptate sub formă de regulamente ale Comisiei în urma avizului din partea Comitetului pentru programul statistic.

Până în prezent, au fost adoptate două regulamente de punere în aplicare:

- Regulamentul (CE) nr. 1192/2003 al Comisiei[5] din 3 iulie 2003, prin care sunt puse la dispoziţie, în principal, definiţii armonizate ce trebuie utilizate în statisticile feroviare de către toate ţările care trimit date şi care adaptează, de asemenea, conţinutul anexei referitoare la statisticile privind accidentele feroviare;

- Regulamentul (CE) nr. 332/2007 al Comisiei[6] din 27 martie 2007, care stabileşte formatul tehnic de transmitere a datelor (seturi de date care trebuie furnizate cu structura şi codificarea corespunzătoare).

În prezent, în cadrul comitetelor relevante este în discuţie încă un regulament al Comisiei. Acest regulament vizează armonizarea unui anumit număr de definiţii şi modificarea anexei H la Regulamentul 91/2003 pentru a o pune în concordanţă cu anexa 1 la Directiva 2004/49/CE privind siguranţa feroviară.

1.4 STATELE MEMBRE ŞI ALTE ŢĂRI VIZATE DE PREZENTUL RAPORT

Regulamentul 91/2003 se aplică direct şi în toate elementele sale în toate statele membre. Acesta nu trebuie transpus în legislația națională. Cu toate acestea, s-a recurs la introducerea progresivă a anexelor la regulament (privind anumite companii feroviare, seturi de date şi variabile) în funcţie de anumite norme şi pentru o perioadă maximă de 3 ani (până în 2005 inclusiv).

În ceea ce priveşte România şi Bulgaria, ambele ţări şi-au declarat dorinţa de a respecta în totalitate legislaţia UE din acest domeniu, începând cu 2006 ca an de referinţă pentru furnizarea de date. România a furnizat aproape toate datele pe 2005 conform dispoziţiilor regulamentului.

În ceea ce priveşte ţările candidate, Croaţia şi Turcia furnizează anumite date în timp ce Fosta Republică Iugoslavă a Macedoniei nu a trimis încă nicio informaţie.

În anul 2003, Regulamentul 91/2003 a fost încorporat oficial în Anexa XXI (Statistici) la Acordul SEE printr-o decizie a Comitetului mixt al SEE[7]. Conform acestei decizii, Norvegia este obligată să transmită datele solicitate în regulament. Regulamentul prevede dispoziţii de raportare simplificată care se aplică datelor privind Liechtenstein[8].

Date bazate pe principiile regulamentului vor fi, de asemenea, transmise de Elveţia în conformitate cu Acordul dintre Comunitatea Europeană şi Confederaţia Elveţiană privind cooperarea în domeniul statisticilor[9]. Elveţia colectează datele solicitate de acest regulament de la, cel târziu, începutul anului 2006[10].

2 PUNEREA ÎN APLICARE A REGULAMENTULUI

2.1 PROBLEME ÎNTÂLNITE

2.1.1 Respectarea obligaţiilor legale

Respectarea obligaţiilor de furnizare a datelor definite în regulament a cunoscut o evoluţie pozitivă în intervalul de timp analizat. Tendinţa acestei evoluţii a fost în principal determinată de faptul că dispoziţiile anexelor au fost introduse progresiv, după cum urmează:

- datele pe 2003 – tabelele A1, A2, A3 şi anexa I au fost solicitate pentru prima dată;

- datele pe 2004 – tabelele A4, A5, A6, A7, A8 şi A9, anexa B, anexa C, anexa D, anexa E şi anexa H au fost solicitate pentru prima dată;

- datele pe 2005 – anexa F şi anexa G au fost solicitate pentru prima dată.

Tabelul 1 prezintă situaţia datelor furnizate pentru anul de referinţă 2005 în funcţie de setul de date şi periodicitate. În conformitate cu Regulamentul 91/2003:

- seturile de date legate de anexa E (Statistici privind transportul de marfă şi de călători) sunt trimestriale;

- seturile de date legate de anexele A, B, C, D (Statistici privind transportul de marfă şi de călători) şi H (Statistici privind accidentele feroviare) sunt anuale;

- seturile de date legate de anexele F (Statistici regionale privind transportul de marfă şi de călători) şi G (Statistici privind fluxurile de trafic în reţeaua feroviară) sunt cerute din cinci în cinci ani (şi trebuie furnizate începând cu anul de referinţă 2005).

Tabelul 1: Respectarea cerinţelor prevăzute de regulament în ceea ce priveşte termenele şi exhaustivitatea furnizării de date în 2005 (an de referinţă)

Furnizare trimestrială de date | Furnizare anuală de date | Din 5 în 5 ani (începând cu 2005) |

T | probleme în respectarea termenelor |

M | lipsesc anumite tabele |

Q | probleme de calitate şi exhaustivitate a datelor |

– | nu este cazul |

În ceea ce priveşte anul 2003, unele ţări au avut probleme în furnizarea anumitor seturi de date (legate, în principal, de statisticile privind accidentele feroviare etc.) sau a anumitor elemente (mişcări de trenuri etc.). Furnizarea de date în următorii doi ani s-a ameliorat, deşi sunt încă necesare eforturi pentru a îmbunătăţi periodicitatea şi exhaustivitatea seturilor de date.

2.1.2 Sarcina ţărilor declarante în ceea ce priveşte punerea în aplicare şi furnizarea periodică a datelor

În majoritatea ţărilor declarante, respectarea regulamentului a însemnat exploatarea directă a datelor existente şi, în consecinţă, nu s-au luat măsuri specifice, întrucât procesele existente au fost suficiente pentru a satisface cerinţele. Cu toate acestea, în anumite ţări, au fost necesare prelungirea colectării de date şi proceduri de compilare suplimentare. Trebuie menționat faptul că, în regulament, nu a fost prevăzut niciun sprijin financiar în vederea acoperirii costului punerii sale în aplicare.

În ceea ce priveşte furnizarea periodică de date, volumul de lucru implicat este considerat ca fiind acceptabil de către majoritatea ţărilor declarante. Totuşi, în anumite ţări, furnizarea de date reprezintă o sarcină considerabilă, în special pentru companiile feroviare în calitate de furnizori de date primare şi pentru autorităţile naţionale competente (ANC) din ţările în care se aplică normele comunitare de liberalizare şi, în consecinţă, operează un mare număr de companii feroviare noi.

Din punct de vedere al costurilor, un studiu pilot lansat în 2006 de Grupul de lucru privind programarea şi coordonarea sistemului statistic european a dezvăluit o situaţie foarte eterogenă, cu un cost mediu anual de producere a statisticilor privind transportul feroviar care variază considerabil chiar în rândul statelor membre cu dimensiuni şi structuri de piaţă similare. Cu foarte puţine excepţii, statele membre au confirmat că cifrele prezentate în studiul de rentabilitate[11] reflectă, într-adevăr, costul anual total al producerii de statistici privind transportul feroviar în conformitate cu Regulamentul 91/2003.

2.1.3 Procesul de colectare, compilare şi validare a datelor

La nivelul ţărilor declarante, procesul de colectare şi compilare a datelor urmează, de obicei, un flux de informaţii ascendent. În general, acest flux începe la nivelul companiilor feroviare care transmit informațiile la ANC care compilează, validează şi transmite datele naționale la Eurostat.

În anumite cazuri, ANC utilizează informaţii provenind din alte surse, precum ministerul transporturilor, gestionarii de infrastructură sau autorităţile naţionale de siguranţă, în special pentru statisticile privind fluxurile de trafic în reţeaua feroviară şi pentru statisticile privind accidentele feroviare.

Toate autoritățile naționale competente aplică controale de validare înainte de a trimite informații la Eurostat, utilizând proceduri de control elaborate intern şi/sau instrumente software de prevalidare furnizate de Eurostat. Regulile de validare vizează numeroase aspecte ale procesului, precum formatul datelor, codificarea, coerenţa internă a fiecărui set de date, coerenţa dintre seturile de date şi variabile etc. şi, în cazul în care sunt depistate erori, acestea sunt corectate manual înainte de transmiterea datelor la Eurostat.

2.1.4 Aspecte metodologice

Convenţiile metodologice de punere în aplicare a Regulamentului 91/2003 au pus la dispoziţie un cadru comun prin care să se asigure colectarea armonizată a datelor şi obţinerea de rezultate comparabile. În perioada analizată, s-au pus în discuţie următoarele aspecte metodologice majore:

- includerea/excluderea călătorilor aflaţi în tranzit;

- probleme metodologice privind stabilirea tabelului de corespondenţă între codurile de staţii UIC şi regiunile NUTS2 şi a unui instrument comun de conversie NST/R-NST2000 (CPA, NC) pentru statisticile de transport;

- necesitatea armonizării definiţiilor prevăzute în Directiva 49/2004 privind siguranţa feroviară cu cele din regulamentele feroviare (modificând în acelaşi timp sfera colectării de date) pentru a ameliora calitatea statisticilor privind accidentele feroviare;

- asistenţa metodologică privind anexa G - Statistici privind fluxurile de trafic în reţeaua feroviară;

- probleme de corespondenţă între anexa I şi rapoartele de date.

2.2 REZULTATE

2.2.1 Validarea şi transmiterea datelor

Fiecare anexă la Regulamentul nr. 91/2003 prevede termene specifice pentru transmiterea datelor de către ţările declarante. În perioada analizată, respectarea acestor termene s-a ameliorat.

În ceea ce priveşte aspectele tehnice ale transmiteri de date, a fost atins un înalt nivel de standardizare. Datele sunt transmise electronic la Eurostat, respectându-se structura solicitată a fişierelor de date şi formatul de înregistrare. Acest lucru permite integrarea rapidă a informaţiilor în baza de date de producţie a Eurostat şi detectarea timpurie a erorilor de bază şi a codurilor necunoscute.

Din momentul în care datele au fost introduse în baza de date Eurostat, sunt aplicate proceduri detaliate de validare pentru a asigura calitatea datelor transmise. Validarea vizează coerenţa internă a seturilor de date, coerenţa în timp, coerenţa dintre seturile de date şi o analiză comparativă a rezultatelor de trafic între două ţări declarante.

Datele pot fi considerate ca fiind de bună calitate în cazul transportului de marfă (care se bazează pe documentele de transport). Datele legate de călători nu pot atinge acelaşi nivel de calitate din cauza diferitelor metodologii de colectare aplicate în fiecare stat membru. Referitor la statisticile privind accidentele feroviare, datele sunt uneori „poluate” de sinucideri şi tentative de sinucidere. O parte a datelor privind accidentele feroviare suferă şi în prezent de pe urma lipsei de adaptare la nivel naţional a definiţiilor comune (probabil din cauza perioadei de tranziţie de cinci ani autorizată de Regulamentul 91/2003); definiţiile armonizate menţionate anterior vor îmbunătăţi calitatea datelor. Această afirmaţie se bazează pe implementarea unui cadru metodologic comun solid, pe eforturile depuse privind procedurile de compilare şi validare la nivel național, precum şi pe controalele de calitate ulterioare, realizate de Eurostat înainte de difuzarea datelor.

Majoritatea statelor membre consideră nivelul de conformitate cu Regulamentul 91/2003 ca fiind satisfăcător. Cea mai mare parte a dificultăţilor întâlnite sunt legate de obţinerea de informaţii la nivel regional din cauza proastei calităţi a surselor de date şi instrumentelor de agregare, a accesului limitat la date şi, în anumite cazuri, a dificultăţilor în procesarea datelor. Cu toate acestea, în multe ţări declarante, se fac eforturi pentru ameliorarea situaţiei, precum stabilirea de contacte regulate cu furnizorii de date pentru a permite completarea datelor transmise sau elaborarea de noi sisteme de procesare a datelor.

2.2.2 Consiliere metodologică

Eurostat a creat un manual de referinţă privind punerea în aplicare a Regulamentului 91/2003 cu scopul de a consilia statele membre şi alte ţări declarante în ceea ce priveşte aplicarea regulamentului. Acest manual de referință este reactualizat anual pentru a include cele mai recente informații, documentații sau orientări relevante pentru colectarea acestor statistici.

De asemenea, Eurostat a stabilit tabelul de corespondenţă între codurile staţiilor care fac parte din Uniunea Internaţională a Căilor Ferate (UIC) şi regiunile NUTS2 în cooperare cu statele membre şi UIC.

2.2.3 Difuzarea datelor

În conformitate cu articolul 7 din Regulamentul 91/2003, Comisia poate difuza toate datele care nu sunt declarate confidenţiale de către statele membre. În practică, foarte puține țări au utilizat această clauză, iar marea majoritate a datelor transmise către Eurostat poate fi difuzată. Datele din anexa I (informaţii privind companiile feroviare) sunt confidenţiale conform dispoziţiilor regulamentului.

Eurostat pune la dispoziţia publicului datele colectate în mod gratuit prin intermediul bazei sale de date de difuzare care este accesibilă pe site-ul internet al Eurostat. Pe acest site există deja 19 tabele care sunt completate cu date provenind din anexele A–E şi H. În acest an (2007), numărul tabelelor va creşte datorită difuzării datelor din anexele F şi G.

Eurostat difuzează, de asemenea, informații prin intermediul unor publicații specifice, precum colecţia Statistics in Focus (Statistici pe scurt) sau comunicatele de presă care atrag atenţia mass-mediei şi publicului larg asupra acestor date.

Pe baza datelor furnizate în temeiul regulamentului, a fost posibilă publicarea a trei numere din Statistics in Focus privind datele din 2005:

- Accidentele feroviare în Uniunea Europeană în 2004-2005 ;

- Transportul feroviar de marfă în 2005 ;

- Transportul feroviar de călători în 2004-2005 .

Tabelul 2 conține câteva cifre esenţiale privind transportul feroviar european colectate în conformitate cu acest regulament.

Tabelul 2: Transportul total [12] de călători şi de marfă pe calea ferată şi numărul de persoane ucise în accidente feroviare în funcţie de ţară în 2005

Transportul de călători (milioane de călător-km) | Comparat cu 2004 (%) | Transportul de marfă (milioane de tren-km) | Comparat cu 2004 (%) | Numărul de persoane ucise în accidente feroviare[13] |

Belgia | 8305 | -4.3 | :c[14] | 5.7 14 | 24 |

Republica Cehă | 6667 | 1.3 | 14866 | -1.5 | 249 |

Danemarca | 5957 | 0.7 | 1976 | -14.9 | 23 |

Germania | 78244 | 7.4 | 95421 | 3.8 | 157 |

Estonia | 248 | 28.6 | 10639 | 1.4 | 21 |

Grecia | 1854 | 11.1 | 613 | 3.6 | 26 |

Spania | 21153 | 4.1 | 11635 | -2.0 | 65 |

Franţa | 76886 | 3.4 | 40701 | -9.8 | 79 |

Irlanda | 1781 | 12.6 | 303 | -24.1 | 0 |

Italia | 50088 | 1.7 | 22761 | 2.6 | 99 |

Cipru | - | - | - | - | - |

Letonia | 894 | 10.3 | 19779 | 6.2 | 5 |

Lituania | 280 | -1.0 | 12457 | 7.0 | 33 |

Luxemburg | 267 | 5.8 | 392 | -33.9 | 0 |

Ungaria | 9851 | -3.1 | 9090 | 3.9 | 91 |

Malta | - | - | - | - | - |

Ţările de Jos | 14036 | -0.4 | 5025 | -3.8 | 25 |

Austria | 9236 | 5.0 | 18957 | 1.1 | 44 |

Polonia | 17882 | -3.0 | 49972 | -4.5 | 291 |

Portugalia | 3809 | 1.5 | 2422 | 6.1 | 99 |

Slovenia | 716 | 3.0 | 3245 | 3.0 | 5 |

Slovacia | 2182 | -2.0 | 9463 | -2.5 | 7 |

Finlanda | 3478 | 3.8 | 9706 | -4.0 | 22 |

Suedia | 8910 | 3.2 | 21675 | 3.9 | 21 |

Regatul Unit | 44415 | 2.5 | 22322 | -1.0 | 74 |

Uniunea Europeană 25 | : | : | : | : | 1464 |

Bulgaria | : | : | : | : | : |

Croaţia | 1227 | 5.0 | 2835 | 13.7 | 35 |

Macedonia | : | : | : | : | : |

Islanda | - | - | - | - | - |

Liechtenstein | 1 | 0.0 | 17 | -17.3 | 0 |

Norvegia | 2709 | 3.4 | 3149 | 10.7 | 4 |

România | 7960 | -7.6 | 16582 | -2.6 | 36 |

Elveţia[15] | : | : | : | : | : |

Turcia | 5036 | -3.8 | 9077 | -2.7 | 154 |

3 CONCLUZII

Experiența câștigată și rezultatele obținute privind punerea în aplicare a Regulamentului 91/2003 pot fi apreciate, în general, drept foarte pozitive. Adoptarea regulamentului, lucrările şi resursele dedicate în scopul stabilirii condiţiilor legale, atât la nivel naţional cât şi la nivelul Eurostat, au permis producerea rapidă de rezultate comparabile şi fiabile. Această constatare este relevantă în mod special în cazul celor zece state membre care au aderat la UE în 2004.

Ţările în care s-a dezvoltat o piaţă feroviară (în care există numeroşi operatori feroviari) s-au confruntat cu mai multe probleme legate de colectarea datelor referitoare la transportul feroviar.

Furnizarea de date în următorii doi ani s-a ameliorat, deşi există încă probleme, în special în ceea ce priveşte periodicitatea şi exhaustivitatea seturilor de date.

Datorită unui proces de învăţare continuă (în cursul celor trei ani precedenţi), toate datele trimestriale referitoare la 2006 erau deja disponibile în mai 2007 (toate statele membre au respectat termenul pentru datele trimestriale).

Anumite ţări au înregistrat progrese importante în ceea ce priveşte ridicarea restricţiilor de confidenţialitate pentru anumite tabele. La început, şapte state au declarat anumite tabele ca fiind confidenţiale, însă datorită contactelor dintre INS şi întreprinderile feroviare, datele au putut deveni publice. În prezent, numai trei ţări (AT[16], BE[17] şi BG[18]) au aplicat restricţii în privinţa datelor. Procedura de divulgare a datelor este încă în curs în aceste ţări. Prin urmare, încă nu sunt disponibile valorile agregate UE (pentru anumite variabile). Acest fapt constituie un obstacol major pentru monitorizarea pieţei feroviare la nivel european şi, prin urmare, afectează utilitatea seturilor de date.

Majoritatea problemelor asociate cu interpretarea regulamentului, colectarea, compilarea, transmisia și validarea datelor au fost adresate și soluționate în mod corespunzător. Punerea în aplicare a acestui regulament a dus la creşterea disponibilităţii informaţiilor referitoare la acest sector, precum şi la îmbunătăţirea calităţii şi a promptitudinii datelor. În ceea ce priveşte utilizarea datelor, rezultatele obţinute au o aplicare imediată în elaborarea politicilor, în special pentru dezvoltarea, punerea în aplicare şi monitorizarea politicilor din sectorul transportului feroviar la nivel naţional şi la nivelul UE. Difuzarea datelor prin diverse mijloace publice a contribuit la vizibilitatea întregului proces şi a adus cetăţenilor beneficii pentru resursele investite în acest scop.

3.1 EVOLUŢII PE TERMEN SCURT

Pe termen scurt, eforturile trebuie să se concentreze asupra următoarelor aspecte:

- finalizarea introducerii definiţiilor armonizate, pentru o mai bună comparabilitate a datelor din diverse ţări şi a diverselor moduri de transport;

- integrarea şi armonizarea anumitor date privind accidentele feroviare (care în prezent sunt colectate separat de AFE şi Eurostat) pentru a evita, în viitor, efectuarea aceleiaşi activităţi de două ori şi publicarea unor cifre diferite;

- continuarea îmbunătăţirii calităţii datelor pentru anumite elemente şi a respectării termenelor. Anumite ţări declarante trebuie să facă eforturi suplimentare pentru a furniza date fiabile şi comparabile şi a respecta mai bine termenele de furnizare a datelor;

- difuzarea de date privind fluxurile de trafic în reţeaua feroviară şi de date regionale;

- Extinderea Uniunii Europene cu România și Bulgaria. Eurostat va urmări cu deosebită atenţie respectarea de către cele două noi state membre a legislaţiei comunitare privind statisticile din domeniul transportului feroviar;

- ridicarea tuturor restricţiilor de confidenţialitate pentru a permite difuzarea la timp a valorilor agregate UE.

3.2 EVOLUŢII PE TERMEN LUNG

Colectarea unor noi variabile poate fi prevăzută şi va fi discutată pe baza necesităţilor exprimate de utilizatorii de date (de exemplu, numărul de tren-kilometri realizaţi defalcaţi pe motorină şi electricitate poate fi util pentru calcularea impactului asupra mediului). De asemenea, se poate discuta posibilitatea de a colecta date referitoare la trenurile de pasageri de mare viteză (număr de pasageri, pasageri-kilometri şi tren-kilometri).

Cu toate acestea, ţările declarante au exprimat în mod clar problemele aferente colectării unor informaţii suplimentare şi nevoia de a justifica corespunzător orice sarcină suplimentară asociată cu colectarea statisticilor în general şi a celor din domeniul transportului feroviar în special.

Pot fi prevăzute cel puţin încă două evoluţii care nu sunt asociate cu solicitările de noi date:

- o uşoară reducere a perioadei de transmisie a datelor, până la cinci luni după încheierea perioadei de observaţie, pentru datele anuale privind călătorii pe calea ferată, după modelul colectării de date statistice privind alte moduri de transport;

- Extinderea ariei de acoperire geografică, datorată fie viitoarelor extinderi ale UE, fie implicării voluntare a țărilor terțe prin intermediul acordurilor de cooperare.

[1] Regulamentul (CE) nr. 91/2003 al Parlamentului European şi al Consiliului din 16 decembrie 2002 privind statisticile din transportul feroviar, JO L 14, 21.1.2003, p. 1.

[2] COM(2001) 370 din 12 septembrie 2001.

[3] COM(2006) 314 din 22 iunie 2006: „Menţinerea în mișcare a Europei – Mobilitate durabilă pentru continentul nostru. Evaluarea intermediară a Cărții albe privind transporturile a Comisiei Europene din 2001”.

[4] Adoptată de Consiliul European la 15-16 iunie 2006.

[5] Regulamentul (CE) nr. 1192/2003 al Comisiei din 3 iulie 2003 de modificare a Regulamentului (CE) nr. 91/2003 al Parlamentului European și al Consiliului privind statisticile din transportul feroviar JO L 167, 4.7.2003, p.13.

[6] Regulamentul (CE) nr. 332/2007 al Comisiei din 27 martie 2007 privind modalitățile tehnice de transmitere a statisticilor cu privire la transportul feroviar JO L 88, 29.3.2007, p.16.

[7] Decizia nr. 12/2004 a Comitetului mixt al SEE din 6 februarie 2004 de modificare a Anexei XXI (Statistici) la Acordul SEE, JO L 116 din 22 aprilie 2004, pp. 63-64.

[8] Datele privind Liechtenstein sunt furnizate de Austria, întrucât o companie feroviară (austriacă) operează numai pe teritoriul Liechtenstein.

[9] Semnat la 26 octombrie 2004 şi aprobat prin Decizia Consiliului din 27 februarie 2006 privind concluzia Acordului dintre Comunitatea Europeană şi Confederaţia Elveţiană privind cooperarea în domeniul statisticilor, JO L 90 din 28 martie 2006, pp.1-21.

[10] Anexa A, Statistici de transport şi turism din acordul menţionat anterior.

[11] Raportul a fost prezentat şi discutat cu statele membre în cadrul reuniunii Grupului de lucru pentru programarea şi coordonarea sistemului statistic european din 19 iunie 2006 (punctul 2.1. de pe ordinea de zi, Analiza priorităţilor – rezultatele studiilor pilot de rentabilitate ).

[12] Raportare simplificată şi detaliată, toate tipurile de transport (internaţional, naţional, tranzit numai pentru transportul de marfă).

[13] Anumite date pot include sinucideri.

[14] Date confidenţiale în temeiul clauzei de confidenţialitate aplicabile raportării simplificate (întreprinderi mici); cifra corespunzătoare întreprinderilor mari (raportare detaliată) a fost de 8130 milioane de tren-km în 2005.

[15] Elveţia furnizează informaţii feroviare începând cu 2006 ca an de referinţă (conform Acordului dintre Comunitatea Europeană şi Confederaţia Elveţiană privind cooperarea în domeniul statisticilor, JO L 90 din 28 martie 2006, pp.1-21).

[16] Tabelele A3, F1 şi F3 sunt confidenţiale. Tabelele C1, C2, C3, C4, E2, F3 şi F4 fac obiectul procedurii de divulgare.

[17] Tabelul B1 pentru 2004 şi 2005 este confidenţial.

[18] Pentru tabelele E1 şi E2, procedura de divulgare este în curs.